CELEX: 32018D0695
Language: sl
Date: 2018-04-30 00:00:00
Title: Izvedbeni sklep Komisije (EU) 2018/695 z dne 30. aprila 2018 v skladu s členom 31(1) Direktive 2010/35/EU Evropskega parlamenta in Sveta o ukrepu Danske za umik in odpoklic kompozitnih plinskih jeklenk tipa PrimaDonna/Compolite CS 10 kg in 5 kg (notificirano pod dokumentarno številko C(2018) 2535) (Besedilo velja za EGP. )

8.5.2018   
            
            
               SL
            
            
               Uradni list Evropske unije
            
            
               L 117/19
            
         IZVEDBENI SKLEP KOMISIJE (EU) 2018/695
   z dne 30. aprila 2018
   v skladu s členom 31(1) Direktive 2010/35/EU Evropskega parlamenta in Sveta o ukrepu Danske za umik in odpoklic kompozitnih plinskih jeklenk tipa PrimaDonna/Compolite CS 10 kg in 5 kg
   
      
         (notificirano pod dokumentarno številko C(2018) 2535)
      
   
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 2010/35/EU Evropskega parlamenta in Sveta z dne 16. junija 2010 o premični tlačni opremi in o razveljavitvi direktiv Sveta 76/767/EGS, 84/525/EGS, 84/526/EGS, 84/527/EGS in 1999/36/ES (1) ter zlasti člena 31(1) Direktive,
   ob upoštevanju naslednjega:
   
               (1)
            
            
               Po vrsti nesreč je Danska avgusta 2016 v skladu s členom 30 Direktive 2010/35/EU priglasila Komisiji ukrep za umik in odpoklic kompozitnih plinskih jeklenk, ki jih proizvaja podjetje Composite Scandinavia AB, Kompositvägen 3, 943 33 Öjebyn, Švedska in distribuira na Danskem podjetje Primagaz Danmark A/S, s trga.
            
         
               (2)
            
            
               Zadevne proizvode je proizvajalo podjetje Composite Scandinavia AB. Ti proizvodi so bili homologirani pod oznakama tipa „Compolite CS6“ in „Compolite CS 10, Passion 10“ v skladu s certifikatoma o ES-pregledu tipa št. 01-794441 oziroma 08-11688701, ki ju je izdal priglašen organ Inspecta Sweden AB na podlagi preizkusov, opravljenih v skladu standardoma EN 12245:2002 in EN 14427:2004+A1:2005, prodajalo pa jih je podjetje Primagaz Danmark A/S pod trgovskima imenoma „PrimaDonna 5 kg, koda 1305“ in „PrimaDonna 10 kg, koda 1310“. Umik in odpoklic ne zajemata plinskih jeklenk za viličarje na plin, zasnovanih v skladu z zgoraj navedenima certifikatoma o ES-pregledu tipa.
            
         
               (3)
            
            
               Tehnične zahteve, ki se uporabljajo za premično tlačno opremo, so navedene v prilogah k Direktivi 2008/68/ES Evropskega parlamenta in Sveta (2). V skladu s posebnimi zahtevami iz točke 6.2.4.1 v oddelku I.1 Priloge I in oddelku II.1 Priloge II k Direktivi 2008/68/ES velja, da se v primeru sklicevanja na več kot en standard za uporabo istih zahtev uporablja samo en standard, vendar v celoti, razen če ni določeno drugače. Certifikat o homologaciji se zato ne sme izdati v skladu z dvema različnima standardoma.
            
         
               (4)
            
            
               Standard EN 12245:2002 v točki 5.2.12 določa, da jeklenke ne smejo počiti v dveh minutah po začetku preizkusa z ognjem, medtem ko standard EN 14427:2004+A1:2005 v točkah 5.2.13.1 in 5.2.13.2 določa, da jeklenke ne smejo počiti s katastrofalnimi posledicami med preizkusom, ki naj bi se izvajal najmanj 30 minut.
            
         
               (5)
            
            
               Uradnemu obvestilu Danske je bilo priloženo poročilo o preizkusih, ki jih je na navedenih kompozitnih plinskih jeklenkah opravil danski inštitut požarne in varnostne tehnologije na podlagi standarda EN 14427:2004+A1:2005. Glede na poročilo o preizkusih preizkušene jeklenke niso izpolnile meril iz točk 5.2.13.1 in 5.2.13.2 zadevnega standarda, saj so počile s katastrofalnimi posledicami v manj kot treh minutah.
            
         
               (6)
            
            
               Danski organi so zato zahtevali od distributerja navedenih kompozitnih plinskih jeklenk, da jih umakne iz distribucijske verige in odpokliče tiste, ki jih imajo potrošniki.
            
         
               (7)
            
            
               Komisija je pozvala proizvajalca in distributerja na Danskem, naj sporočita svoje pripombe glede ukrepa, ki so ga sprejeli danski organi. Proizvajalec Composite Scandinavia AB je v svojem odgovoru trdil, da je odločitev zaradi napačne ocene tveganja, ki ga predstavljajo proizvodi, neutemeljena, in da proizvodi izpolnjujejo vse ustrezne varnostne zahteve. Po mnenju proizvajalca neprimerna uporaba proizvodov ali njihova neposredna izpostavljenost ognju ne dokazuje, da proizvodi sami predstavljajo resno tveganje. O odločitvi danskih organov je podvomil tudi distributer Primagaz Danmark A/S.
            
         
               (8)
            
            
               V okviru nadaljnjega posvetovanja je bila Komisija obveščena, da so podobne ukrepe umika, ki so se nanašali na enake proizvode, sprejeli na Finskem, Švedskem in Norveškem.
            
         
               (9)
            
            
               Pregled dokazil, ki so jih predložili danski organi, potrjuje, da zgoraj navedene kompozitne plinske jeklenke niso v skladu z zahtevami iz Direktive 2008/68/ES o notranjem prevozu nevarnega blaga. Kompozitne plinske jeklenke zato predstavljajo resno tveganje ter bi jih bilo treba umakniti in odpoklicati s trga –
            
         SPREJELA NASLEDNJI SKLEP:
   Člen 1
   Ukrep Danske, ki vključuje umik in odpoklic kompozitnih plinskih jeklenk tipa PrimaDonna/Compolite CS 10 kg in 5 kg, proizvedenih v podjetju Composite Skandinavia, je upravičen.
   Člen 2
   Ta sklep je naslovljen na države članice.
   
      V Bruslju, 30. aprila 2018
      
         
            Za Komisijo
         
         Violeta BULC
         
            Članica Komisije
         
      
   
   
      (1)  UL L 165, 30.6.2010, str. 1.
   
      (2)  Direktiva 2008/68/ES Evropskega parlamenta in Sveta z dne 24. septembra 2008 o notranjem prevozu nevarnega blaga (UL L 260, 30.9.2008, str. 13).